Tqabbil iktar faċli tat-tariffi mistenni li jħeġġeġ lil aktar nies jixtru online. L-UE qed tagħti spinta lill-kummerċ-e billi tagħmilha iktar faċli biex il-konsumaturi u n-negozji jqabblu l-prezzijiet differenti tal-konsenji fl-Unjoni kollha. Ir-regolaturi ser ikollhom ukoll aktar setgħat biex jimmonitorjaw dan is-suq kumpless. Ir-regoli l-ġodda ġew adottati llum mill-Kunsill, wara qbil proviżorju mal-Parlament Ewropew fit-13 ta' Diċembru 2017. "Permezz ta' dawn ir-regoli l-informazzjoni dwar l-alternattivi differenti għall-konsenja tal-pakketti ser tkun iktar faċilment disponibbli - inkluż servizzi ta' 'track and trace' li huma importanti għall-kummerċ-e," qal Ivaylo Moskovski, il-Ministru Bulgaru għat-Trasport, it-Teknoloġija tal-Informazzjoni u l-Komunikazzjoni. "L-adozzjoni ta' dawn ir-regoli tfisser li element ewlieni ieħor tas-suq uniku diġitali tal-UE huwa fis-seħħ." Skont ir-riforma, it-tariffi tal-konsenji ser jiġu ppubblikati fuq sit web, li ser jgħin lill-utenti jagħżlu l-aħjar rati. Aktar trasparenza għandha toħloq pressjoni kompetittiva, u b'hekk twassal għal prezzijiet orħos li ma jistgħux jiġu ġġustifikati minn fatturi oġġettivi. Ir-regoli l-ġodda huma mistennija jkunu ta' benefiċċju partikolari għall-konsumaturi u għall-bejjiegħa bl-imnut żgħar, li m'għandhomx is-setgħa ta' negozjar biex jinnegozjaw rati aħjar. Il-vot tal-lum mill-Kunsill jikkonkludi l-proċedura leġislattiva fl-ewwel qari. Il-Parlament Ewropew ivvota fit-13 ta' Marzu 2018. Ir-regolament ser jiġi ffirmat miż-żewġ istituzzjonijiet u ppubblikat fil-Ġurnal Uffiċjali tal-UE. Ser jidħol fis-seħħ 20 jum wara l-pubblikazzjoni. Regolament dwar servizzi tal-konsenja tal-pakketti transkonfini (test sħiħ) Il-Kunsill japprova l-ftehim dwar servizzi ta' konsenja tal-pakketti transfruntiera (stqarrija għall-istampa, 20/12/2017) Servizzi aħjar ta' konsenja tal-pakketti transfruntiera – il-presidenza tilħaq qbil proviżorju mal-Parlament (stqarrija għall-istampa 14/12/2017) Suq uniku diġitali għall-Ewropa (informazzjoni ġenerali) Konsenja tal-pakketti transfruntiera: X'qed jinbidel? (Skeda informattiva tal-Kummissjoni 14/12/2017) Ara l-paġna tal-laqgħa